LidanRubinov/Halacha-QA huggingface dataset:
שאלה: הליכת אשה בגילוי ראש בפני בעלה וחברותיה: נאמר לי שלאשה מותר להיות גלויית ראש עם חברותיה בבית, וגם עם בעלה בבית, אבל לא עם חברותיה ובעלה ביחד. נתנו לזה שני הסברים. או בגלל שהליכה ללא כיסוי ראש ליד הבעל זו הבעת חיבה והיא אסורה בפני החברות, או בגלל שכך ידעו החברות שהיא טהורה, בגלל שבזמן טומאה אסור לה ללכת ליד בעלה בראש גלוי. האם זה באמת אסור? והאם הסיבות שכתבתי נכונות?
תשובה: לגבי כיסוי ראש בפני בעלה בזמן שאינה טהורה נחלקו הפוסקים, כך שמטעם ההכרה בהיותה טהורה לא נראה לי שיש לאסור. אולם מהטעם השני - שאין להראות חיבה בין בני הזוג בפני אחרים אסור לאשה ללכת בגילוי ראש בפני בעלה כשישנם אנשים נוספים במקום (ע"פ שו"ע אבה"ע כ"א ה'). הרב שמואל הולשטיין
שאלה: הלואה לחבר: הבנתי שחובה שטר ועדים במתן הלואה, ואחרת עוברים על איסור תורה. 1. האם דין זה נכון גם לגבי חבר שאני סומך עליו ועלול להיעלב אם אבקש זאת ממנו, האם ישנה דרך אחרת? 2. מהו נוסח השטר?
תשובה: אכן הגמרא בסוף פרק חמישי בבבא מציעא מביאה איסור זה וכן נפסק בשו"ע חושן משפט סימן ע. ומבואר שם שאפילו לתלמיד חכם שייך דין זה. אך היוצא משם שצריך או שטר או עדים או משכון ואין צורך בכולם יחד. ניתן להשתמש בצ'ק פתוח (וחתום ע"י הלווה, כמובן) שיוחזר לאחר פרעון ההלוואה וזה ייחשב כשטר או בכתיבה של הלווה שהוא מודה שקיבל סכום כסף זה מהמלווה ויחתום על זה. ושטר זה יישמר אצל המלווה עד שיפרע הלווה את חובו. הרב יהודה אודסר
שאלה: האם להערך להחמרת המצב הבטחוני בתכנון בית: אנו בונים בע"ה בית בישוב כרמי צור בדרום גוש עציון. אנחנו רוצים מאד לבנות עם יהודים, וכדי שנוכל לעמוד בכך גם מבחינה תקציבית חשבנו לבנות בשיטות מתקדמות של בניה קלה (עץ וכדומה). מצד שני אנחנו לא טומנים ראשינו בחול, ולכן חשוב לנו למגן את הבית בצורה סבירה לניהול חיים גם אם חלילה יתחילו לירות פצמ"רים וכד. לכן רצינו בנוסף לממ"ד תקרה יצוקה מבטון על כל הבית, דבר שמסבך ומייקר משמעותית את הבניה. שאלתנו היא: עד כמה היא חובת ההשתדלות הסבירה? וכמו כן, אם בניה קשיחה קונבנציונלית תחייב אותנו לעבוד עם אינם יהודים מה קודם למה, עבודה עברית או השתדלות בשמירת הנפש ברמה זו?
תשובה: זו שאלה יותר הנהגתית מאשר הלכתית. אם יש לכם ביטחון ואתם לא חוששים יותר מדי (הרי בכל מקום במדינה אפשר לפחד מטילים וכיו"ב) תיבנו בית רגיל עם עלויות נמוכות ועבודה עברית. רק יש לדאוג למקלט ציבורי.
שאלה: עברתי על הנדר?: על מנת להשמר מתאוות האינטרנט ולעבור על איסור ערכתי דף ובו מספר נדרים אשר יאפשרו לי לפרוש מתאוות האינטרנט. במידה ואעבור עליהם נדרתי לשלם צדקה בסכום מסויים. בסוף הדף כתבתי: "כל הנדרים תקפים רק אם אני זוכר במפורש, לא כולל טעות או אי הבנת הנוסח" השבוע עשיתי חיפוש במנוע חיפוש על מנת למצא חומר מסויים שהייתי צריך וכל האתרים שנשלחתי אליהם היו אתרים אסורים בלי אזהרה מוקדמת. לא הייתה לי כל כוונה להשתמש לרעה בתוכן אליו נכנסתי או לעבור על איסור בשימוש בתוכן חס ו אלא רק לצורך החומר שחיפשתי. האם עברתי על הנדר ואצטרך לשלם?
תשובה: לא עברת על הנדר. זו הנאה הבאה לאדם בעל כורחו - לא היית מעוניין בזה.
שאלה: מתי אפשר לשתול עצים השנה?: האם ביום ג תשרי תשס"ט אפשר כבר לשתול גפנים?
תשובה: אפשר, אולם צריך למצוא את השתילים שלא הוכנו בשביעית או שהוכנו בהיתר. בברכת התורה והארץ הרב יהודה הלוי עמיחי
שאלה: חזרה לחתונה בבין המצרים: האם מותר ללהקה שמתפרנסת מנגינה בחתונות, לערוך חזרה בתשעת הימים לקראת החתונות שמתחילות מיד לאחר תשעה באב?
תשובה: רק אם אין שום ברירה אחרת החזרה מותרת.
שאלה: טבילה במקוה: מה תעשה אישה שאמורה לטבול ביום בו בעלה אינו נמצא בארץ (נסיעת עבודה), האם תספור כרגיל עד לאותו היום ופשוט תדחה את הטבילה?
תשובה: תספור וגם תטבול. הרב שמואל הולשטיין
שאלה: בר בתשעת הימים -ברית מילה: בימינו נוהגים לפני ברית מילה להכין קבלת פנים הנקרא "בר". האם בתשעת הימים שבהם אסור לאכול בשר מותר לאכול מהבשר אשר נמצא בבר, לפני עשיית הברית או שזה עדיין לא סעודת מצוה וסעודת המצוה היא רק לאחר עשיית הברית?
תשובה: סעודת מצוה היא רק כאשר יושבים אחרי קיום המצוה, שרים שירים מתאימים ואומרים דברי תורה. הבר אינו עונה על הקריטריונים האלה ואינו סעודת מצוה. גם כל השנה המנהג שהתפשט אינו ראוי. מקורו בכך שאנשים שבאו מרחקים צריכים להשיב נפשם בשתיה ובטעימה כל שהיא. אולם סעודה שלמה ומגוונת (הנקראת "בר עשיר") בעמידה (ויש המשלבים בה גם פרוסות לחם או כמות מזונות משביעה ללא נטילה וללא ברכה לפניה ולאחריה) הנערכת לפני המצוה היא חיקוי של אירועים חסרי משמעות רוחנית ומן הראוי להחזירה לממדיה הקודמים. בכלל, צריך עיון, אחרי שאכלו ושבעו (ולא כולם ברכו) מה טעם באכילה נוספת אחרי המצוה האם זו לא אכילה גסה? אם כן ממה נפשך, אין כאן סעודת מצוה לא לפני כן ולא אחרי כן.
שאלה: קניית הרבה בגדים על ידי נשים: 1. האם מותר לאשה לקנות הרבה בגדים או שאסור לה להפריז בגשמיות? כל פעם שאני קונה, ואני קונה הרבה, אמא שלי כועסת עליי מאוד וטוענת שאני משתגעת. ובפנים אני מרגישה שזה מה זה חטא. אז מה עושים? כי קשה לי לעמוד בפיתוי. (הבגדים עצמם לא פרוצים). 2. מותר לאשה לענוד תכשיטי כסף או ללבוש משהו שיש עליו הדפס כסוף או שבגלל שזה בולט טיפה אז אסור?
תשובה: 1. אין אישה אלא ליופי, כך אמרו ח. ודאי שכוונתם גם ליופי פנימי אולם היופי הפנימי בא לידי ביטוי גם ביופי החיצוני ובהופעה מסודרת. ודאי שכל דבר יש לעשותו במידה והתאמה ליכולת הכספית של האדם. את בגיל שצריך להיות לך קוד פנימי אישי של מה טוב ומה כבר עובר את הטעם הטוב ואת המידה הראויה. אם את אומרת שקשה לך לעמוד בפיתוי זה סימן שאת מרגישה בפנים שזה לא מתאים. אבל יתכן שזה לא הקול הפנימי שלך אלא הקול של אימך. את צריכה ללמוד לזהות את הקול הפנימי שלך. העבודה העיקרית שלך היא לעשות דברים בשליטה ולא לפי פיתויים. תקבעי לעצמך מראש כמה בגדים את צריכה בחצי שנה. תעמדי במה שקבעת לעצמך. גם אם יש מבצעים הם יהיו חלק ממה שקבעת לעצמך. 2. כל קישוט שגורם למשיכת תשומת לב מיוחדת וחריגה עלול לפגוע בצניעות. נקודה שניה שיש לבחון בנוגע לתכשיטים, האם הם מתאימים לתרבות שאליה אנו שייכים. נשתדל לשמור על טהרת התרבות היהודית ללא השפעה מהתרבות של הגויים. תפעלי לפי שיקולים אלו.
שאלה: ציור של תמונות לא צנועות: אני נערה בת 17 ואני מציירת הרבה לשם הנאה. ומידי פעם קרה שהתמונות שבחרתי לצייר כללו נשים שלבושות בצורה לא צנועה האם יש בכך איסור הלכתי ורוחני בעבורי?
תשובה: לכתחילה אין הדבר ראוי. אמנם אין לך איסור בדבר הזה. בכל אופן אסור לך להראות לאחרים את הציורים הלא צנועים.
שאלה: יבול נכרי בפיצריה: בשכונה שלי יש חנות פיצה שיש לה תעודת הכשר של הבד"צ העדה החרדית חיפה. אמרו לי שיש שם יבול נכרי אז הלכתי לשאול ובעל החנות אמר לי שהוא קונה ירקות מרשת ברכל (ששם למיטב הבנתי הירקות הן יבול נכרי) או מהסופר הקרוב. 1. האם יש עניין שלא לקנות מהפיצה בגלל שהוא קונה ממישהו שמוכר יבול נכרי (כמובן הכל כשר אך קראתי את מה שהרב כתב וגם הרב אליהו בעניין לא לקנות יבול נכרי, השאלה היא האם מדובר גם על המצב הזה)? 2. אם בפיצה מסוימת ידוע לי שיש יבול נכרי כמו שהחרדים רוצים אבל אני אוכל משהו שאין בו יבול נכרי, האם מותר לי לקנות משם? 3. האם בפטריות שייך עניין יבול נכרי?
תשובה: 1-2. מבחינה הנהגתית יש עניין לא לטפח את החקלאות של שונאי ישראל. 3. בפטריות גם כן שייך עניין יבול נכרי.
שאלה: זמן השמירה בין בשר לחלב: סבא רבה שלי מצד אבא נדר שמשפחתו תשמור 6 שעות במקום שעה (אנחנו הולנדים), האם אני יכול לעבור לשמור שעה בלי שום תהליך או שצריך לעשות משהו, אם צריך אז מה לעשות ואיך?
תשובה: אם נהגתם מגיל בר מצוה כמנהג הסבא עליכם לעשות התרת נדרים ע"מ לחזור למנהג העדה המקורי.
שאלה: שהחיינו על כיסוי ראש חדש: האם עלי לברך שהחיינו על כיסוי ראש ותכשיטים חדשים, האם יש הבדל אם הכנתי אותם בעצמי או קניתי?
תשובה: כל דבר שאת שמחה בקנייתו או בעשייתו אפשר לברך עליו שהחיינו.
שאלה: טעות בכיוון התפילה: מה עלי לעשות אם התחלתי להתפלל תפילת שמונה עשרה ושמתי לב שאני לא מתפלל לכיוון ירושלים?
תשובה: ניתן לסובב את הרגליים לכיוון ירושלים בלי לזוז מהמקום. (ובציבור, לא לשנות משאר הציבור). הרב שמואל הולשטיין
שאלה: מי נטילת ידיים של בוקר בשבת: האם מותר בשבת לשפוך את המים הטמאים של נטילת הידיים בבוקר, האם יש בזה משום הכנה מקודש לחול?
תשובה: מותר לשפוך את המים מפני שלא שופכים אותם כדי להכין את הכלי למחר,אלא שזה סיום פעולת השטיפה. הרב שמואל הולשטיין
שאלה: סקי בתשעת הימים: שאל אותי בחור שלומד בישיבה בארץ והוא תושב חו"ל ולפני שירות המילואים הקרוב הוא נסע לבקר את הוריו. בתשעת הימים הם נסעו לחופשה במלון בצרפת, בימי הקיץ מקובל לעשות סקי למשך שעה בבוקר מוקדם. הדבר אינו כרוך בסיכון מעבר לסיכון ספורטיבי רגיל. האם מותר הדבר או לא?
תשובה: לא מתאים בתשעת הימים להשתעשע בדברים כאלו.
שאלה: הבאת ילדים לבית הכנסת: בדיון שהיה לי עם חבר לגבי הבאת ילדים לבית הכנסת היינו מעוניינים לדעת, האם ראוי להימנע מלהביא ילדים לבית הכנסת עד גיל 10 או 11, מהסיבה שכך תהיה להם יותר יראה מהמקום הקדוש הזה ולא זילות, כשם שיש לילדים המורגלים בבית הכנסת מגיל צעיר הרבה יותר?
תשובה: משעה שהילד רוצה לבוא לבית הכנסת והוא מסוגל לשבת בשקט ולא להפריע לתפילה, אפשר להביאו וזה לטובה, כי אוירה של בית הכנסת משפיעה לטובה על נפש הילד. אך לא צריך ללחוץ על הילד להתפלל, או לבוא. צריך לחכות שהוא ירצה זאת מעצמו. אך אם הוא עלול להפריע אפילו מעט לאחרים יש להמנע מלהביאו.
שאלה: ישיבה מול מחשב בתשעה באב: האם מותר לחייל אזרח לשבת מול המחשב לצורך עבודה בתשעה באב, כאשר זו לא עבודה מבצעית?
תשובה: אם זה מצרכי הצבא אז מותר.
שאלה: מוות קליני אצל גויים: ראתי מספר תיאורים של גויים (גם יהודים מספרים חוויות דומות, אך לפעמים מתארים גם את בית הדין של מעלה) שמתו מוות קליני ומספרים על הריחוף מעל הגוף, ראיית נפטרים, ועיקר החוויה היא ראיית אור גדול ואוהב שהם טוענים שיש לה ישות כלשהי ולא סתם אור מאד חזק,ש"לא ניתן לתאר במילים". מהו אותו אור שנפטרים אלו רואים, האם לגויים גם יש נשמה שנותנת דין, מדוע הם לא רואים את מלאך המוות?
תשובה: שאלה זו נדונה באריכות בספרו של הרב חיים דוד הלוי זצ"ל, שו"ת עשה לך רב חלק ב, שאלה ב (עמ' יז ואילך). ומומלץ לעיין שם בהסבר הנושא כולו, ומקורותיו היהודיים. הגרח"ד מבאר שם כי האור הנ"ל הוא ניצוץ מן האור האלוקי, שהאדם בעודו בתוך הגוף אינו יכול לראותו ולחוש אותו, אך לאחר היפרדותו מן הגוף הוא זוכה להפגש איתו. (ושם עמ' כג, שהדברים מבוארים כבר בזוהר הקדוש). מתוך עדויות אלו, ובעיקר מתוך מקורות של קודש, עולה כי גם לגויים יש מציאות רוחנית המחייה אותם, שבעת מותם נפרדת מגופם ועולה לפני מלך מלכי המלכים. וכך כותב הרמב"ם בהל' מלכים פרק ח הל' יא: "כל המקבל שבע מצוות ונזהר לעשותן הרי זה מחסידי אומות העולם ויש לו חלק לעולם הבא". הרי שגם הגויים נידונים. ואף הם יתנו דין על מה שהרשיעו ושכר על מה שהטיבו.
שאלה: נסיעה באופניים בשבת כדי לאבטח: אני גר באלון שבות ושומר על מגדל עוז. מותר לי לנסוע באופניים לשם כדי לשמור בשבת או עדיף לנסוע עם נהג גוי או שמא אני מחוייב ללכת ברגל?
תשובה: אני חושב שמותר לנסוע באופניים. אין בזה איסור תורה. אפשר גם נהג גוי.
שאלה: כלי שנשכח בתוך מפת ניילון בשבת: לפעמים אחרי ארוחת שבת כשמקפלים את מפת הנילון כדי לזורקה לפח שמים לב שבתוך המפה יש כלי שנשכח, האם להוציאו זה בורר?
תשובה: צריך לפתוח את המפה ולפזר את הלכלוך כך שהכלי לא יהיה ממש בתוך הלכלוך ואז אין שום בעיה להוציאו משם (אם כי מעיקר הדין ניתן להוציאו היות וזה אוכל מפסולת, ביד, ונצרך לעכשיו על מנת שלא ייזרק). הרב שמואל הולשטיין
שאלה: קשירת הציציות בצידי הגוף: האם יש בעיה הלכתית בקשירת הציציות זה לזה בצידי הגוף במטרה שיהיה יותר נח ללובש? הכוונה לקשירת כל הפתילים מהכנף האחורית לפתילים בקדמית באותו צד בקשר יחיד.
תשובה: בקשר שאינו קשר, כגון קשר יחיד רופף, מותר. הרב שמואל הולשטיין
שאלה: כיבוד הורים: מדוע ציוותה אותנו התורה לכבד את הורינו אע"פ שזהו דבר ברור ומבן מצד הכרת הטוב?
תשובה: כשהתורה מצווה אותנו על דברים שניתן להגיע אליהם גם על פי המוסר הפשוט, זה מראה שמאחורי המצווה עומד שורש רוחני עמוק וגבוה יותר מעבר למוסר האנושי הפשוט - יש כאן מוסר א-לוקי. למשל, לגבי מצוות כיבוד הורים מסתפק בעל הספר "מנחת חינוך" (מצווה לג אות ג) אם זו מצווה שבין אדם למקום או בין אדם לחברו. ונראה שאכן מצווה זו כלולה משני הדברים יחדיו. ובגלל שהיא כלולה גם מבין אדם למקום מובן כיצד היא מופיעה בצד הימני של לוחות הברית בהן מופיעות המצוות שבין אדם למקום. כך גם נאמר במסכת קידושין (דף ל, ע"ב): "שלושה שותפים יש באדם: הקב"ה, אביו ואימו. בזמן שהאדם מכבד את אביו ואימו דומה כאילו דר הקדוש ברוך הוא ביניהם וכבדוהו". הרב יאיר וסרטיל
שאלה: הרחקה מהבעל לקראת הלידה: אני בחודש תשיעי, הבוקר הרגשתי קצת צירים והלכתי לבדיקה בה נאמר לי כי יש לי פתיחה של חמש, וכי עלי לגשת לחדר לידה. האם אנו אסורים כבר או עוד לא?
תשובה: בפתיחה של ארבע לקראת הלידה הזוג נאסר במגע וכו'. לידה קלה ומוצלחת. הרב שמואל הולשטיין
שאלה: ברכה על ציצית כל בוקר?: בבוקר כשקמים ולובשים את הציצית האם מברכים משהו? ושמעתי כמה אנשים שלפני שהם שותים מים או שתייה שהברכה עלייה שהכל אומרים סברי מרנן, האם צריך לומר זאת?
תשובה: כשלובשים בבוקר את הציצית יש לברך על מצות ציצית. אולם מי שלובש טלית בתפילה, עדיף לברך על הטלית להתעטף בציצית ולכוון להוציא ידי חובה גם את הציצית. סברי מרנן פירושו - "להוציא את הציבור", ואומר זאת אדם לפני שמברך ברכה בה הוא מוציא את השומעים ידי חובת הברכה, כגון בקידוש וכדומה, ובזה הוא מבטה את כוונתו להוציאת ידי חובה. הרב שמואל הולשטיין
שאלה: סחר בארבעת המינים: אני רוצה לעסוק במכירת ארבעת המינים, ואני רוצה לדעת האם יש מגבלות הלכתיות בתחום: 1)האם יש מחיר מקסימלי שבו מותר למכור ארבעת המינים?אם כן-מהו? 2)מה קורה אם זה שמוכר לי 4 המינים מוכר במחיר המקסימלי או קרוב לו?(הערה:הרבה פעמים בתחום בן נוער מוכר לבן נוער אחר שמוכר לבן נוער.וכך הלאה וכל אחד לוקח עמלה) 3)האם יש הגבלה לאחוזי העמלה שמותר לי לקחת? 4)האם הדין שונה בבני משפחה,מכיוון שיתכן שמוחלים? 5)האם ראוי בכלל"לעשות כסף" מחפצי מצוה,דהיינו 4 המינים?
תשובה: השלחן ערוך בחושן משפט סימן רכ"ז כותב: "אסור להונות את חבירו בין במקחו בין בממכרו ואיזה מהם שאינה בין לוקח בין מוכר עובר בלאו" לכן אם יש לחפץ מחיר קבוע אסור להוסיף ולמכור במחיר יותר יקר, אמנם כיום לרוב החפצים אין מחיר קבוע אלא טווח המחירים רחב מאד והוא תלוי בהרבה גורמים, כגון: טיב החפץ, טיב השירות, האחריות, מקום החנות וכד', לכן מותר למוכר למכור במחיר יותר יקר ממקום אחר בתנאי שזה לא מחיר מופקע והוא בתוך טווח המחירים המצוי. במכירת ארבע מינים השוק מאד פתוח לכן אין בעיה למכור באיזה מחיר שתרצה בתנאי שאתה לא מסתיר דבר ולא מרמה, למשל למכור אתרוג סוג ג' ולהגיד שהוא סוג א' זה אונאת דברים ואונאת ממון. אבל אם אתה מראה את הסחורה ונוקב במחיר מסוים אין בזה בעיה למרות שזה מחיר קצת יקר כיוון שהקונה רואה את הסחורה ויודע שזה מחיר שקיים בשוק. לגבי האיסור סחורה במצוות אין פה בעיה כיוון שזה מסחר בתשמישי מצווה ולא במצווה, לכן אסור להרוויח כסף על לימוד תורה ומותר להרוויח בממכר ספרי תורה וכד'. הרב אריאל איגרא
שאלה: קניות בתשעת הימים: האם מותר לערוך קניות בתשעת הימים מבלי לחדש?
תשובה: ממעטין במשא ומתן בימים אלו ולכן אין לערוך קניות שאינן חיוניות אף שלא מחדשים.
שאלה: כרטיס הלוך ושוב: מותר לתת את הנסיעה השניה בכרטיס הלוך ושוב של האוטובוס רכבת לחבר שלי או שזה ניתן לי על דעת שאני אשתמש בזה?
תשובה: לא נראה לי שיש בזה בעיה. הנסיעה שולמה לרכבת, מה איכפת להם מי נסע?
שאלה: לכעוס ולהכלים תלמידים?: לכאורה, היה נראה לי שרב אמור להתייחס ברגישות לתלמידיו ולהזהר חלילה מלפגוע בהם אם הם לא יודעים נושא מסוים, אך בעקבות סיפורים שונים על אמוראים שלא נמנעו מלתקן אף בתקיפות תלמידים שלא ידעו את ההלכה כראוי, ראיתי את הציטוט הבא מ"חוות יאיר": "אם ניכר שהם (תלמידיו) מתרשלין בדברי תורה ומתרפין עליהן, ולפיכך לא הבינו, חייב לרגוז עליהן ולהכלימן בדברים כדי לחדדם". השאלה שלי היא איך רבנים אמורים לנהוג היום עם תלמידיהם. האם צריך לנהוג כך גם היום או שהדבר שונה בתקופתנו?
תשובה: שני הדברים נכונים. מצד אחד אמרו שצריך לכבד את התלמיד. מאידך לפעמים מתוך מטרה חינוכית יש צורך לגעור בתלמיד ואפילו להכותו. כמובן שצריך לעשות זאת מתוך שיקול דעת ומגמה חינוכית. אין לאפשר זאת באופן גורף שכל אב או מורה יוכל להחטיף מכות כרצונו. גם כן הכח צריך להיות סביר ולא מתוך רגשות כעס חולשתיים, שאין אנו מדברים על אנשים חולים.
שאלה: נגיעה במקומות מכוסים בתינוק: האם צריך ליטול לשטוף ידים לאחר נגיעה במקומות המכוסים בתינוק, כגון: ירך, גב וכדו?
תשובה: מספיק לרחוץ. נטילת ידיים בכלי צריך בקימה בבוקר או לפני הסעודה.
שאלה: "ונשמרתם" בשער שכם: האם מותר ללכת קבוצה של מס בנות בשער שכם בכדי לקצר את הדרך לקו 6 או שיש בזה מן האיסור "ונשמרתם מאוד לנפשותיכם"?
תשובה: זו שאלה כבדת משקל. קשה לומר בצורה חד משמעית. נראה שבקבוצה גדולה אין לחשוש.
שאלה: טלית לאדם העולה לתורה: אדם העולה לתורה במנחה של שבת. האם חובה ללבוש טלית במידה והוא לובש חולצה קצרה? לשיטת הספרדים.
תשובה: ראוי משום כבוד הציבור. כך מוזכר. אם לבוש בשרוולים ארוכים אין צורך.
שאלה: אכילה בבית קפה שמנצל עובדים: אם ידוע לי על בית קפה מסויים שמנצל את עובדיו למשל: בית קפה ששכר המלצרים בו הוא על טיפים בלבד, ובעל בית הקפה לא משלם להם או בית קפה שדורש מהמלצרים לתת את הטיפים שקיבלו לבעל הבית וכד, האם מותר לי לאכול במקום כזה שמנצל את עובדיו ונוהג בחוסר מוסריות?
תשובה: אם האוכל כשר, העבירה הצדדית שעושה אינה פוגמת בכשרות. אך צריך לבדוק אם אדם החשוד בדיני ממונות נאמן על כשרות מאכלים. אדם עם חוסר ישרות מי אומר שנאמן על הכשרות? הנושא טעון בדיקה.
שאלה: לעבור תחת סולם: האם מותר לעבור תחת סולם לפי ההלכה?
תשובה: הבעיה במעבר תחת סולם הינה הסכנה שבדבר. כך שאם מדובר בסולם בו אין שום שמץ של סכנה, אין בעיה. אולם בסולם בו ישנה סכנה אסור לעבור מתחתיו. ואומרת הגמרא כי העובר מתחת לסולם רעועו מעורר עליו דין היות וכעת בודקים האם הוא ראוי להנצל כעת או לא (ר"ה י"ח). וכן כתוב כי מנקים לו מזכויותיו בכך שלא קרה לו דבר. דבר זה נכון לגבי כל דבר סכנה שאדם מכניס את עצמו אליו, כגון נסיעה לא בטוחה וכד'. ואם האדם יכוון שלא נכנס תחת הסולם וכד' כי עושה זאת מטעם "ונשמרתם מאוד לנפשותיכם" יקיים בזה מצוה דאורייתא. הרב שמואל הולשטיין
שאלה: הנצחת נפטר: בעלה של חברתי נפטר ל"ע לפני שנתיים והותיר אחריו 3 בנות קטנות (גילאי 2,4,5). חברתי ביקשה שאכין לה תמונה גדולה של כל בת עם האב למזכרת. הבעיה שהיא מעוניינת להוסיף את הכיתוב "אבא אוהב אותך ותמיד איתך" ולדעתי תוכן הכיתוב הנ"ל מעורר שאלות קשות, בפרט אצל ילדים קטנים, כמו: אם אבא באמת אוהב אותי, אז איך הוא לא כאן איתנו וכן שאלות על הקב"ה שאם הוא שומר עלינו, אז איך לא שמר על אבא וכד. רציתי לשאול מה ראוי לכתוב, האם יש פסוק חינוכי מתאים לגיל זה שיעודד את הילדות. גם פס מק"ש שעל המיטה מעוררים שאלות. אודה לכם מאוד אם תוכלו לייעץ לי בשאלה זו.
תשובה: הכיתוב אבא אוהב אותך ותמיד איתך נראה לי לא בעייתי. הילדים יודעים שאבא לא נמצא איתם בארץ. הם מפרשים את המשפט שאבא נמצא איתם בשמים ומשמים הוא משגיח עליהם שיהיה להם טוב. גם ניתן לפרש במובן של אבינו שבשמים שהרי מערכת היחסים ביננו לבין הקב"ה מתוארת גם בדרך של אב ובנים. את יכולה לכתוב את הפסוק ממשלי "בן חכם ישמח אב". המובן של אב כאן הוא כפול גם אביו ממש וגם אביו שבשמים. ונחמה גדולה.
שאלה: דיני עשירי באב: 1. האם מותר להרכיב רהיטים חדשים מיד לאחר צאת צום תשעה באב? 2. האם מותר לעבור לדירה חדשה בשכירות בעשרה באב? 3. האם מותר לקנות דברים קטנים לבית בתשעת הימים, כגון: וילון אמבטיה, לדירה החדשה ולחדשם לאחר תשעה באב? 4. האם מותר לקנות טלוויזיה בעשרה באב בערב?
תשובה: 1. לעשירי באב יש דינים כמו לתשעת הימים ולכן עדיף להמתין עד לצהריים, שאז מפסיקים דיני האבלות. 2. גם לדירה החדשה יש לעבור מצהרי היום. 3. אין קונים דברים חדשים בתשעת הימים אף שלא מחדשים אותם. 4. עדיף לא לקנות טלוויזיה בכלל. מצהרי יום עשירי באב מותר לקנות דברים חדשים. הרב חיים כץ מנהג הספרדים
שאלה: דמי שירות לאומי : סיימתי שירות לאומי לפני כשנתיים, אך אני חוששת לעוון גזל: 1. בזמן השירות קיבלתי מהעמותה המעסיקה בכל חודש סכום כסף גבוה יחסית משאר חברותי, שכן ביקשתי החזרות על הוצאות כספיות בתוך העיר. במהלך שנת השירות כמעט ולא השתמשתי בדמי נסיעות אלו וחסכתי אותם בכך שהלכתי ברגל. 2. לא ניצלתי את שנת השירות כראוי ומדי פעם הייתי "מתבטלת" או מתפללת על חשבון זמן עבודתי. כיצד אוכל להשיב את הגזילה? (יש לציין שאינני יודעת איך להפנות אליהם כספים).
תשובה: מכיוון שהוחלט שמגיע לך סכום כסף עבור הנסיעות הרי הוא שלך ואין בזה איסור או בעיה כל שהיא ללכת ברגל ולא להשתמש בכסף זה. שירות לאומי הינו התנדבות ויש לעשותה על הצד הטוב ביותר אך אין בזה משום גזל למי שלא עשה זאת בצורה הכי טובה. מותר לציין שלהתפלל מותר גם לשכיר שעובד. הרב יהודה אודסר
שאלה: הנקה בתשעה באב: בתי בת 3 חודשים ואני מניקה אותה. אין לי הרבה חלב ואני נוטלת כדורים להגברת החלב כל יום וגם אז החלב מספיק בקושי. אני מניקה אותה הרבה שעות במשך היום. שמעתי מנשים שצמו שזה פגע להן באספקת החלב. ולי גם ככה אין הרבה חלב. אני חוששת שאם אני יצום החלב שלי יגמר - ואני יאלץ להפסיק להניק - דבר שיגרום לי צער, כי אני מאוד רוצה להמשיך להניק. האם יש היתר לא לצום במצבי? במידה ויש היתר - האם ההיתר הוא לא לצום בכלל או להתחיל ואם אני רואה פגיעה בחלב אז לשבור את הצום?
תשובה: בתשעה באב, במצב שאת מתארת, את יכולה לאכול ולשתות כרגיל בכדי שתוכלי להניק. הרב חיים כץ
שאלה: בחירת תאריך לחתונה: בע"ה אנחנו מתכננים חתונה. נאמר לנו להתייעץ עם רב קבליסט לבחירת תאריך. מצאנו שרוב התאריכים העבריים אינם במיוחד טובים לחתונה. למשל הי בחודש לא טוב ליקח אישה. י"ג, י"ז, כ"ד ו-כ"ה רע לכל דבר. כ"ו - רע לקחת אישה וכו, ועוד תאריכים שנחשבים ללא מוצלחים. מה דעת הרב בעניין? זה מלחיץ.
תשובה: מה שמקובל על פי ההלכה הוא להעדף להתחתן בחצי הראשון של החודש בזמן שהלבנה הולכת וגדלה. אך אם זה לא מסתדר אפשר גם בשאר ימי החדש. ולשאר הדברים אין מקור מוסמך הידוע לי.
שאלה: חולה צליאק בתשעת הימים: האם ניתן להתיר לחולה צליאק (שהתפריט שלו דל כל ימות השנה) בשר עוף או לכה"פ מרק עוף ללא העוף עצמו?
תשובה: לחולה, גם אין בו סכנה, מותר לאכול בשר. רצוי להעדיף עוף (הוא גם בריא יותר). ביום ששי, ז' באב, רצוי לא לאכול בשר כלל, אם הדבר לא יזיק לבריאות.
שאלה: מסיבת יום הולדת בשבת : בת דודתי ערכה מסיבת יום הולדת לבן שלה בצהרי יום שבת בפארק ציבורי. רוב האורחים נסעו אליה. אני לא הגעתי בגלל שאני שומרת שבת. העניין הוא שהיא כל הזמן מזכירה לי את זה,ואומרת שאמא שלה כן הגיעה,למרות שגם היא שומרת שבת. יש לציין שאני גרה במרחק שמאפשר הליכה של כ-20 דקות ברגל,ולכן היא טוענת שיכולתי להגיע. אני מבקשת מכבוד הרב תשובה בנושא,כדי שאוכל לומר לה. ההגעה לשם היתה מקלקלת לי את אוירת השבת, בנוסף לכך לא הייתי רוצה לתת יד לדבר כזה שאני מתנגדת לו. (אני לא זוכרת אם הושמעה מוסיקה). היא פשוט לא חושבת כמוני ולא עזר מה שאמרתי לה. לכן אני זקוקה לתשובות בדוקות מההלכה,תשובת של רב. ובשורות טובות!
תשובה: את נהגת נכון. שבת היא יום קדוש וצריך לשמור את קדושתו. ואין נכון להמצא במקום שאין נשמרת בו קדושת השבת. אני מציע לך לקנות ספר חינוכי לילד ולתת אותו מתנה ובזה לפייס את בת דודתך.
שאלה: סנדק בברית: האם גבר שהוא גרוש יכול לשמש כסנדק בברית?
תשובה: בברית יש להשתדל כי הסנדק יהיה יהודי ירא שמים ובעל מידות טובות וכו'. לכן נהגו לכבד בסנדקאות רבנים וכן את הסבים וכו'. עצם היותו של אדם גרוש אינה אומרת כי הוא אינו ירא שמים וכי אינו מתאים להיות סנדק, אלא יש לבדוק לגופו של דבר את התאמתו על פי גדלותו האישית וקירבתו המשפחתית. הרב שמואל הולשטיין
שאלה: לתקוע בשופר בראש השנה: ביקשו ממני לתקוע בשופר בע"ה בראש השנה, עניתי שאיני מוכן כיוון שאיני מרגיש ראוי לכך, ענו לי במקום שאין אנשים השתדל להיות איש, אני אדם נשוי אולם עברתי על ש. האם אני ראוי לתקוע בשופר, ומה אם אני מרגיש בעקבות כך פחד במה?
תשובה: אתה בודאי שבת בתשובה גמורה וגדולים בעלי תשובה. ואם אין מי שהוא יותר מתאים ממך לפי דעתם של הגבאים אתה יכול לקבל על עצמך לתקוע בראש השנה. כמובן זה תפקיד אחראי מאד ולכן ראוי להתכונן אליו היטב גם לעצם מעשה התקיעה, וגם לטהר את הנפש ולהתחזק יותר ויותר בעבודת ד'.
שאלה: ההבדלים לא כ"כ גדולים?: ראיתי איך שאחד הרבנים שי ענה על שאלת זוג שהאשה היא חרדית והבעל משתייך לציונות הדתית, והתוכן התשובה הייתה, שאין חילוקים כ"כ גדולים בין חרדים לדתיים, "אין סיבה שלא להודות לקב"ה על המדינה שע"י התאפשר קיבוץ גלויות" וכו, ובאשר לחינוך הילדים הייתה התשובה "לשלוח למוסדות דתיים-ציוניים", אתמהה!? הרי זוהי "צידת נפשות", ויש בין "חרדי" ל"דתי-ציוני" חילוקים עצומים - ולא רק בהשקפת עולם אלא הלכה למעשה, כגון: "שירות לאומי" שנפסק ע"י "כל" גדולי הדור החרדים שיש איסור של "יהרג ואל יעבור", ואצל האחרים זהו ערך עליון. כמו"כ נושא ההתגייסות לצה"ל, ואין ברצוני בכלל להיכנס לעניינים כמו צניעות וכו שעדיין צריך תיקון גדול, הלזה יקרא "שאין שינויים כ"כ גדולים?
תשובה: אתה כנראה לא יודע שיש בני ישיבות דתיים ציוניים רבים שמקפידים על מצוות ועוסקים בתורה בשקידה גדולה לא פחות מבני ישיבות חרדיות. ויש כמה מצוות שהם אפילו מהדרים בהם יותר, כגון, הלבוש הצנוע של הנשים שלהם. והזהירות בדיבור ומדות טובות בין אדם לחברו. אמנם לא כל מי שנקרא ציוני דתי הוא במדרגה זו אך גם לא כל החרדים כולם במדרגה מושלמת ואני הצעתי לשלוח את הילדים ללמוד בתלמוד תורה תורני ציוני ששם לומדים תורה ברמה גבוהה וביראת שמים.
שאלה: צפיה בכדורגל באינטרנט: הנני צופה בשידורי כדורגל דרך אתרים לשיתוף קבצים P2P, הנותנים קישורים לצפיה דרך תחנות טלויזיה מכל העולם המשדרות כדורגל בשידור ישיר. השרות לא כרוך בת האם יש בעיה מצד ההלכה, האם יש בכך גזל גוי? אין לדעת אם תחנות הטלויזיה נתנו את אישורן לשידור דרך האינטרנט.
תשובה: לתשובה לשאלתך ישנם שני צדדים, הצד הממוני והצד ההשקפתי: הצד הממוני - היות שמדובר באתרים לשיתוף קבצים שהם חברות גדולות וידועות סביר להניח שאם לא היו משלמים על זכות השידור או מקבלים רשות לכך היו נתבעים על ידי תחנות הטלוויזיה. אולם אף אם עושים כן ללא רשות הרי שהם נחשבים הגזלנים ולא אתה. הצד ההשקפתי - עד שאתה שואל על גזל הגוי, עליך לשאול עצמך מה לגבי הגזל שאתה גוזל מעצמך!! הלא חיי האדם קצובים הם, הלוואי וה' יתן לכולנו חיים בבריאות עד 120 שנה, אבל לעולם אין לדעת מתי ניקרא לבית דין של מעלה. יהודי צריך למלא את זמנו הפנוי בעשיית מצוות ולימוד תורה או שאר דברים המועילים לעם ישראל. ניתן להבין אם פעם אחת בכמה זמן יש צורך להתאוורר קצת, אך צפייה במשחקי כדורגל דרך קבע היא בזבוז זמן. ובייחוד כעת שאנו נמצאים בחודש אלול ערב הימים הנוראים יש לשים לבנו לדברי הרמב"ם בהלכות תשובה (ג,ד): "אע"פ שתקיעת שופר בראש השנה גזירת הכתוב רמז יש בו כלומר עורו ישינים משנתכם ונרדמים הקיצו מתרדמתכם וחפשו במעשיכם וחזרו בתשובה וזכרו בוראכם, אלו השוכחים את האמת בהבלי הזמן ושוגים כל שנתם בהבל וריק אשר לא יועיל ולא יציל הביטו לנפשותיכם והטיבו דרכיכם ומעלליכם ויעזוב כל אחד מכם דרכו הרעה ומחשבתו אשר לא טובה.". סוף דבר, עליך לנסות למלא את הזמן בלימוד התורה, וכל אחד יש לו חלק בתורה, ואם קשה לך גמרא לבד ניתן ללמוד בשיעור דף יומי בחבורה, ואם גם זה קשה ניתן ללמוד הלכה או פרשת שבוע או מדרש או תנ"ך או אגדה או מחשבה או אמונה או פילוסופיה או פנימיות התורה וחסידות. קשה לומר שאין שום דבר מכל אלו העשוי לעניין אותך, לכן יהי רצון שתזכה למלא את חובתך וזמנך בדברים המועלים באמת. הרב ניר אביב.
שאלה: שיעור תורה בחדר כושר: האם מותר להאזין לשיעור תורה (באזניות) תוך כדי פעילות בחדר כושר (ריצה על מסלול, מכשירי כח, ידיים וכדומה)? ההתלבטות נובעת מטעמים אלו: - מחד גיסא אני מזיע, וסביבי עוד אנשים המזיעים, ואולי אין זה ראוי. - מאידך, מדובר בזמן שיכול להיות מנוצל ללימוד וחבל מאוד מאוד שיתבזבז!
תשובה: נראה לי כהצד השני שהזכרת. אם רק אתה שומע ואינך פוגע באחרים, זה נכון מאד לנצל את הזמן.